b'\n_START_ARTICLE_\nDaang Batasan\n_START_SECTION_\nPaglalarawan ng ruta\n_START_PARAGRAPH_\nNagsisimula ito sa sangandaan nito sa Abenida Commonwealth malapit sa Sandiganbayan at terminal ng Batasan Tricycle Operators and Drivers Association (BATODA) bilang isang lansangang anim ang mga Iinya. Isang tunel na nangangalang Batasan Tunnel ay nakompleto noong 2001 at ginagamit ng mga motorista papuntang Abenida\xc2\xa0Commonwealth. Tutuloy naman ang daan papunta sa sangandaan nito sa\xc2\xa0Filinvest 1 Road na patungong Subdibisyon ng Filinvest 1. Tutuloy naman ang daan bilang lansangang sampu ang mga linya papunta sa Pambansang Paaralang Sekundarya ng Batasan Hills at Katimugang Tarangkahan ng hugnayan ng Batasang Pambansa. Ang tarangkahang ito ay dating ginamit bilang pasukan para sa mga bisita, subalit simula noong nangyari ang\xc2\xa0pambobomba sa Batasang Pambansa noong 2007,\xc2\xa0tanging mga Miyembro ng Kapulungan lamang ang makakagamit ng pasukan. Sa sangandaan nito sa\xc2\xa0Daang Batasan\xe2\x80\x93San Mateo, babalik ang daan sa pagiging anim ang mga linya at dadaan patungo sa\xc2\xa0Komisyon sa Serbisyo Sibil (o CSC), Kagawaran ng Kagalingang Panlipunan at Pagpapaunlad (o DSWD), at ang Hilagang Tarangkahan ng Batasang Pambansa na ginagamit ngayon bilang pasukan para sa mga media, bisita, at empleyado ng Kapulungan. Dadaan naman ang daan\xc2\xa0sa mga kabahayan sa paligid ng Payatas at paglampas ng Daang Payatas (o Manila Gravel Pit Road) na ginagamit ng mga tao patungong paligid ng Payatas at Rodriguez, Rizal. Tatapos ang daan\xc2\xa0sa ligid ng Litex kung saan tutumbukin nito muli ang Abenida Commonwealth.'